Arild Petter Andresen

Arild Petter Andresen (født 3. mai 1948 på Smøla og oppvokst i Kristiansund) er en norsk billedkunstner, bosatt i Grimstad. Han arbeider hovedsakelig med tegning og oljemaleri, men også med grafikk og pastell i et figurativt formspråk. Arild Andresens arbeider preges av en visuell poesi med mennesket og landskap som motiv.  Kunstneren arbeidet fra 1992 til 2015 som høgskolelekor /førstelekor i kunst og håndverk ved Kristiansand lærerhøgskole/ Universitetet i Agder (UiA).

Etter første separatutstilling i Grimstad kulturhus 1986, har Andresen deltatt jevnlig på separatutstillinger, juryerte utstillinger og kollektivutstillinger over store deler av Sør Norge. Fire ganger har han deltatt på Sørlandsutstillingen (siste gang i 2004), to ganger på Høstutstillingen (1997 og 1998) og flere år på Telemarksutstillingen. I 2006 hadde han separatutstilling i Galleri Bi-Z i Kristiansand.

Som bosatt i Grimstad har han deltatt på en rekke utstillinger i Grimstad kunstforening, kollektivt og separat.

Mellom 2013 og 2015 var Arild Andresen engasjert i et samarbeidsprosjekt med musiker Hilde Norbakken og perkusjonist Rudi Torjussen. Prosjektet ble realisert i Kilden teater og konserthus i november 2015. Forestillingen forente folketoner fra Nordmøre og Arild Andresens billedkunst.

I 2012 hadde han  sin første separatutstilling i Oslo i Dalype galleri på Sagene i Oslo.

De seneste årene har aktiviteten vært høy med bl.a.separatutstilling i Galleri H12 i Oslo 2017 (i samarbeid med prima ballerina Eugenie Skilnand ved Nasjonalballetten) og separatutstillingen «Reisebrev» i Galleri Labro på Kongsberg(2018).

Andresens arbeider er innkjøpt av Kunst på Arbeidsplassen, Universitetet i Agder, Akademi for kirke og kultur, Asplan Viak og Helmershus hotell i Grimstad. Han har utsmykket Høgskolen i Agders parkanlegg på Dømmesmoen med installasjonen «Brudd». Han har utsmykket sidealterbildet i Grimstad kirke. Han har også hatt utsmykningsoppdrag på sykehus og institusjoner.

Sammen med sin ektefelle, Kari Hunsager, som også er billedkunstner, fikk han for noen år siden et stort utsmykningsoppdrag i en ny psykiatrisk poliklinikk i Grimstad. I 2010 utga de boka Kunst i korridorene – om kunst og psykisk helse. Boka tar utgangspunkt i kunstnerparets malerier, akvareller og tegninger og om hvordan billedkunst, romutforming og møblering kan påvirke sinnet og psykisk helse.

Arild Andresen er medlem av Norske billedkunstnere (NBK), Norske billedkunstnere Agder (NBK-Agder) og Tegnerforbundet (TF).

Referanser

Bibliografi 
 Arild Andresen/Kari Hunsager/Bjørn Martinsen: Kunst i korridorene, Portal forlag 2010
 Av Agder - Glimt fra Agders teknologiske historie (UiA 2004)

Norske billedkunstnere
Norske tegnere
Fødsler i 1948